b"\n_START_ARTICLE_\nBalcons de Barcelona\n_START_SECTION_\nHist\xc3\xb2ria i descripci\xc3\xb3\n_START_PARAGRAPH_\nAquest mural es va fer en el context de la campanya Barcelona posa't guapa (1986-1992), de restauraci\xc3\xb3 de fa\xc3\xa7anes d'edificis i de monuments, aix\xc3\xad com d'adequaci\xc3\xb3 de parets mitgeres, promoguda per Josep Emili Hern\xc3\xa1ndez-Cros, de l'\xc3\xa0rea de Patrimoni de l'Ajuntament de Barcelona. Va ser inaugurat el 29 de febrer de 1992 per l'alcalde de Barcelona, Pasqual Maragall, i el de Li\xc3\xb3, Michel Noir, amb la pres\xc3\xa8ncia d'Ant\xc3\xb2nia Maci\xc3\xa0, v\xc3\xaddua de Josep Tarradellas, i de la filla de Joan Mir\xc3\xb3._NEWLINE_L'obra es troba en un edifici situat entre la pla\xc3\xa7a de Pablo Neruda i el carrer dels Enamorats, el qual tenia una paret mitgera que produ\xc3\xafa un aspecte antiest\xc3\xa8tic a l'entorn. Aix\xc3\xad doncs, es va realitzar un mural que ocupa tota la paret, i que simula ser una fa\xc3\xa7ana d'edifici amb balconades on treuen el cap diversos personatges, amb un efecte de trompe-l'\xc5\x93il. Els personatges escollits s\xc3\xb3n 26 famoses personalitats del m\xc3\xb3n cultural relacionats amb la ciutat comtal: a la terrassa, Joaquim Blume i Crist\xc3\xb2for Colom, a la cinquena planta, Santiago Rusi\xc3\xb1ol, a la quarta, \xc3\x80ngel Guimer\xc3\xa0 i Margarida Xirgu, a la tercera, Joan Maragall, Pompeu Fabra, Francesc Ferrer i Gu\xc3\xa0rdia, Narc\xc3\xads Monturiol i Ignasi Barraquer, a la segona, Antoni Gaud\xc3\xad, Bartomeu Robert, Ildefons Cerd\xc3\xa0, Francesc de Paula Rius i Taulet, Francesc Maci\xc3\xa0, Llu\xc3\xads Companys i Josep Tarradellas, a la primera, Jacint Verdaguer, Joan Mir\xc3\xb3, Carmen Amaya, Pablo Picasso, Josep Anselm Clav\xc3\xa9, Pau Casals i Antonio Mach\xc3\xadn; i a la planta baixa, Raquel Meller i Merc\xc3\xa8 Rodoreda._NEWLINE_El grup Cit\xc3\xa9 de la Cr\xc3\xa9ation est\xc3\xa0 format per una cooperativa d'artistes de Li\xc3\xb3 i est\xc3\xa0 especialitzat en grans murals. Han estat guanyadors del premi Decenni Cultural de la Unesco."